જોન અબ્રાહમના પ્રોડક્શનમાં બનેલી ડિરેક્ટર નિશિકાંત કામતની ફિલ્મ રોકી હેન્ડસમમાં જોન મુખ્ય પાત્ર છે. આ એક્શન થ્રિલર ફિલ્મમાં જોન અબ્રાહમ સાથે શ્રુતિ હાસન અને બેબી દિયા છે. ફિલ્મમાં વિલન તરીકે પહેલી વાર ડિરેક્ટર નિશિકાંત કામત જોવા મળશે. કોરિયન ફિલ્મ ધ મેન ફ્રોમ નો વેરની ઓફિશિયલ રિમેકમાં પહેલી વખત થાઇ એક્શનનો ઉપયોગ કરવામાં આવ્યો છે. રોકી ગોવામાં રહે છે, પરંતુ તે ક્યાંથી આવ્યો, શું કરે છે તે વિશે કોઇને કંઈ જ ખબર નથી. કોઈને પૈસાની જરૂર હોય તો રોકી તેની પાસે વસ્તુ ગીરવે રાખીને બદલામાં તેને પૈસા આપે છે. રોકીની બાજુમાં નિયામી નામની એક નાનકડી છોકરી રહે છે, જે રોકીને હેન્ડસમ કહીને બોલાવે છે. એક દિવસ નિયામી આવીને રોકીને ત્યાં એક કેમેરા ગીરવે મૂકીને ઉછીના રૂપિયા લઇ જાય છે. એ કેમેરા લેવા કેટલાક લોકો આવે છે, પરંતુ રોકી તેમને કેમેરા આપતો નથી, કેમ કે જેની વસ્તુ તેણે લીધી હોય તેને જ પાછી આપવી તેવો તેનો નિયમ છે. જે લોકો આવ્યા હતા તે હવે નિયામીને કિડનેપ કરી લે છે.